În ultimii şapte ani, numărul românilor care se vaccinează împotriva gripei a scăzut de aproape şase ori.

„Nu mă vaccinez, sunt o persoană robustă, nu am probleme de sănătate. Nu-i văd efectul. N-am făcut niciodată”, a spus o bucureşteancă.

„Încrederea populaţiei scade atunci când nu are informaţii suficiente. Atunci când procentul pe care-l utilizează nu se găseşte tot timpul”, spune Valeria Herdea, medic de familie.

În aceste condiţii, în 2014 au fost înregistrate 4500 de îmbolnăviri, cu 4% mai multe decât în anul anterior. 25 de români au murit din cauza complicaţiilor gripei în ultimul an. Pentru acest sezon, 300.000 de doze de vaccin vor fi distribuite gratuit începând de astăzi.

„În cadrul acordului cadru noi avem posibilitatea de-a cumpăra mult mai multe doze decât cele pe care le-am achiziţionat deja, dar asta în funcţie de cererea populaţiei”, spune Amalia Şerban, director în Ministerul Sănătăţii.

În total, Ministerul Sănătăţii poate oferi 500.000 de doze gratuit. Vaccinul se poate cumpăra şi din farmacii, unde costă 30 de lei.